open-index/open-wikipedia-markdown huggingface dataset:
Curso de lingua franca nova

La **curso de lingua franca nova** es un curso de elefen creada par George Boeree en Vicilibros (version engles). El ia comensa scrive la curso en 2006. Lo ave dudes-tre capitoles plus un introdui e informa sur spele e pronunsia. Con listas de parolas en engles, franses, espaniol, deutx, portuges, catalan, rusce, e japanes (nion).

## Lia esterna
* Lingua Franca Nova - aprende elefen oji!
Africans en Namibia

An si la sola lingua ofisial de Namibia es engles, la lingua la plu comprendeda es africans. Ambos es usada xef como lingua du per comunica publica.

## Africans como lingua temprana de trafica
An si parlores de africans ia colonia Namaland (Namibia sude), la prima refere a sua presentia es de 1738. Xasores, comersiones e viajores frecuente ia visita la area, en cuando familias namacua e otras ia colonia la zona. En 1777, Robert Gordon, un ofisior empleada par la United East India Company, ia nomi la rio entre Sudafrica e Namibia la Rio Orania per onora de la Casa Nederlandes de Orange-Nassau. La rio es aora plu comun nomida la Gariep, un pronunsia africans de la nom en la lingua khoekhoegowab !Garib, cual sinifia "rio".
Castalia (mitolojia)

**Castalia**, en mitolojia elinica, ia es un nimfa de acua, un fia de Acelo ci ia abita la fonte Castalia en Delfi. En tradisiones plu vea, la fonte ia esiste ante Apolo ia veni a Delfi xercante Piton. Seguente alga, la acua ia es un dona a Castalia de la rio Cefiso. La poesiste Lactantio Placido nara ce, per evade la avansas amosa de Apolo, Castalia ia muta se a un fonte a Delfi, a la basa de monte Parnaso, o a monte Helicon. Castalia ia deve inspira la jenio de poesia a los ci bevi de sua acua o ia escuta sua sonas cuieta. La acua santa ia es ance usada per lava la templos de Delfi. Apolo ia santi Castalia a la Musas.

La autor deutx de la sentenio 20, Hermann Hesse, ia usa Castalia como la inspira per la nom de la utopia imajinada en sua obra mestral de 1943, La jua de perletas de vitro. Castalia es la abita de un ordina sever de inteletos con un mision de du partes: per condui scolas abitada per xicos, e per nuri e jua la jua de perletas de vitro.
Cultur de amforas globin

La **cultur de vasos globin** (de la deutx *Kugelamphoren-Kultur*, cortida a KAK), sirca 3400 a 2800 aec, es un cultur arceolojial en Europa sentral. Marija Gimbutas ia crede ce la cultur ia es indoeurpean e la asendente de la linguas germanica e baltoslavica, ma studias jenetica resente ia mostra clar ce lo ia es liada a la cultivores neolitica de la balcanes, e no de invadores de la stepes rusce.

La cultur ia es segueda par la cultur de vasos cordida. Lo ia es bordada par la cultur Baden a la sude-ueste e la cultur Narva a la norde-este. Lo ia ocupa multe de la mesma area como la cultur de vasos embutin cual ia presede lo. La nom per la cultur ia es creada par Gustaf Kossinna per la seramica notable, vasos en la forma de un globo, con du a cuatro manicos.

La economia ia es fundida sur la eleva de bestias variosa, porcos spesial en la fase temprana, en contrasta a la prefere per boves par la cultur de vasos embutin. Vilas es sperdeda vasta, e no bon indicas de casas ia es ja escavada. Lo es posible ce alga de esta vilas no ia es permane, o ce los no ia es abitada tra la anio intera.

La cultur es reconoseda par sua enteras. Persones ia es enterada en un caveta o un caxa de petra o lenio. Un varia de ofres ia resta, incluinte partes de animales (pe un mandibula de un porco) o an un animal intera (pe un bove). Donadas ia inclui la vasos tipal e axas de petra. On ia ave ance enteras de bestias, comun en duples, acompaniada par donadas. Alga enteras ia usa tombas de la eda megalitica.
Cultur Paracas

La **cultur Paracas** ia es un sosia en la Andes esistente entre sirca 800 aec e 100aec, con un sabe grande de iriga e maneja de acua e cual contribui sinifiante a la artes de texeda. Lo ia es locada en cual oji es la rejion Ica de Peru. La plu de informa sur la vives de la popla paracas veni de escavas a la loca grande a la mar sur la penisola Paracas, prima investigada par la arceolojistes peruan Julio Tello en la desenio de 1920.

La cavones paracas ia es tombas dutin en la culmina de Cerro Colorado, cada conteninte enteras multiple. On ave evidentes ce, tra la sentenios cuando la cultur flori, esta tombas ia es reusada. En alga casos, la testas de la mor ia es estraeda, suposada per rituos, e plu tarda ia es reenterada. La seramicas asosiada inclui vasos policromata, otras con decoras negativa, e otras de la tradisiones paracas. La texedas asosiada inclui multe texes, trensas, e nodas complicada.

La necropoli de Wari Kayan es composada de du grupos de sentos de enteras poneda prosima a lunlotra e sirca casas abandonada a la inclina presipe norde de Cerro Colorado. La seramicas asosiada es blanda ma multe delicata, alga con arjila acuin blanca e roja, otras con decoras de motifes frotada, e otras de la tradisiones de la cultur Topara. Cada entera es composada de un paco cono envolveda en texeda, la plu conteninte un person sentada fasante norde a la baia de Paracas, a lado de ofres como seramicas, comedas, sestos, e armas. Cada corpo ia es liada con corda per teni lo en la posa sentada, ante ce lo ia es envolveda en multe stratos de texedas ornosa e delicata. La brodes de la texedas es la plu bon sempre produida par la sosias preeuropean de la Andes, e es la obras de arte par cual la cultur es plu bon conoseda. La enteras a la necropoli ia continua asta sirca 250 ec, e multe de la pacos inclui texedas simil a los de la cultur Nazca temprana.

An si la cultur Paracas ia developa en esta rejion entra sirca 1200 aec e 100 aec, arceolojistes crede ce la cultur Topara ia invade de la norde sirca 150 aec. La du cultures ia coesiste per un o du jeneras e sua interata ave un rol clavin en la developa de la cultur de Nazca e sua tradisiones seramica e texeda. La cultur Nazca probabe ia evolui fasil de la cultur de Paracas.
Cultur Narva

La **cultur Narva** (o la cultur baltica este, sirca 5300 a 1750 aec) ia es un cultur arceolojial de la eda neolitica european trovada en cual es oji nomida Esti, Latvia, Lietuva, e partes visina de Polsca, Bielarus, e Rusia. Seguente la cultur Kunda de la mesolitica, la cultur Narva ia continua asta la comensa de la Eda de Bronze. La tecnolojia ia es xasor-colior. Lo ia es nomida per la Rio Narva en Esti.

La popla de la cultur no ia ave multe asede a petra de foco, e donce ia es forsada per intercambia e conserva lo. Per esemplo, on no ia trova multe testas de flexas e la petra ia es frecuente reusada. La cultur ia depende plu sur materias local, como osos, cornos, e xiste. Persones ia es enterada sur sua dorsos con poca benes de entera. La cultur ia usa e intercambia ambar. Un de sua fabricadas plu famosa es un basto ritual de corno siselida como la testo de un alce fema, trovada en Sventoji, Lietuva.

La popla ia es xef pexores, xasores, e coliores. Los ia comensa lente la adota de eleva animales en la neolitica media. Los no ia es nomada e ia abitada la mesma vilas per periodos longa, como mostrada par multe seramica, montones, e strutures construida prosima a lagos e rios per aida pexa. La vasos ia ave similes con la cultur de vasos petenida, ma con alga cualias unica. Un de acel cualias ia es la misca de arjila con otra materia organica, como cascos de caracoles. La vasos ia es construida de bandas de arjila de 6 a 9 cm larga. La altia e largia ia es comun la mesma. La basas ia es puntida o ronda, e sola la esemplos plu tarda ia ave basas magra e plata. De la media de la eda neolitica, la vasos ia es plu e plu influeda par la cultur de vasos cordida.

Jeneral, arceolojistes crede ce la cultur ia es finica. Ma lo pare ce lo ia es influeda par la popla baltica veninte de la sude.
L'Enciclopèdia en valencian

***L'Enciclopèdia en valencian*** es un ensiclopedia libre enlinia con la intende de permete la edita de articles par cualcun. Lo es scriveda en valensian usante la *Normas d'El Puig*.

Lo ia es creada a 2 desembre 2007 e ave 25 600 a otobre 2022.

Esta vici ance inclui la projetas *Uiquilliteratura*, per tradui libros e *Uiquillibres*, per crea libros de aprende.

## Medias
La ensiclopedia ia apare en medias variosa:
*La Wikipedia en valenciano se convierte en L'Enciclopedia
*L'Enciclopèdia alcanza los 5000 artículos - El Mundo
*L'Enciclopèdia, l'enciclopèdia lliure en valencià, arriba als 1000 artículs - Levante-EMV
*L'Enciclopèdia, l'enciclopèdia lliure en valencià, alcança els 5000 artículs - PortaldeXativa.es
*L'Enciclopèdia alcanza los 5000 artículos en Valenciano - Charramonover.com
*L'Enciclopèdia conseguix els 5000 artículs - Socdantella.com
*L'Enciclopèdia, l'enciclopèdia lliure en valencià, alcança els 5000 artículs - Valencia Universitària

## Lia esterna
* Paje ueb ofisial
Sipres

**Sipres** es la nom comun de la familia de coniferes *Cupressaceae*, con un distribui tra la mundo. La familia inclui 27-30 jenera cual inclui la juniperes e secuoia, con sirca 130-140 spesies en tota. La cortex de arbores matur es comun brun oranjin o brun rojin e de un trama cordetin, frecuente despelinte o descascinte en bandas vertical, ma en alga spesies lisa, scamosa, o fratinte en cuadros.

Sipreses es trovada en tota continentes estra Antartica, de 71ºN en Noria artica a 55ºS en Txile sude. La juniperes indica ateni 5200 m supra mar en Tibet, la plu alta de cualce planta leniosa. Los no es comun en ambientes polal, en forestas pluvosa tropical, e en desertos. Ma, an si los es distribuida vasta, multe spesies ave estendes descresente, e multe es menasada par estingui.

Multe spesies de sipres es importante per la produi de lenio per fabrica casas e mobilas. Otras es ance importante en orticultur. Juniperes es arboretas importante, con multe varias. *Chamaecyparis* e *Thuja* (tuia) furni ance multe varias nanin e ornosa. Secuoias es ance usada per jardines per sua fortia, crese rapida, e fama como un "fosil vivente".

La sugi (*Cryptomeria japonica*) es la arbor nasional de Japan, e la *aheuheute* o sipres calva (*Taxodium mucronatum*) la arbor nasional de Mexico. Du spesies de secuoia es la arbor de la stato de California e es atraes per turistes, spesial en la parces famosa. La sipres calva (*Taxodium*) es la arbor de Louisiana. Estas, comun garlandida con mos espaniol, en pantanes de la sude de SUA es un otra atrae per turistes, spesial en Florida.

La polen de multe jenera de sipreses es alerjen, causante multe problemes en areas do los es abundante, notable par la sugis de Japan

La familia de sipreses es divideda entre sete sufamilias, fundida sur analise jenetica e morfolojial:
**Cunninghamioideae*, plu comun en Xina
**Taiwanioideae* de Taiuan
**Athrotaxidoideae* de Tasmania
**Sequoioideae* incluinte la secuoia jigante
**Taxodioideae* incluinte la sipres calva e la sugi
**Callitroideae* incluinte la sipres-pino e la alerce de America Sude
**Cupressoideae* incluinte la tuia e la juniper
Elizabeth 2

**Elizabeth 2** (Elizabeth Alexandra Mary Windsor, 21 april 1926 - 8 septembre 2022) es la rea de la Rena Unida e otra nasiones de la Comunia de Nasiones.

Elizabeth ia nase en London, la prima enfante de la Duxe e Duxesa de York (plu tarda re George 6 e rea Elizabeth). El ia es educada privata a casa. Sua padre ia asede a la trono cuando sua frate, re Edward 8, ia renunsia la trono en 1936, de cuando Elizabeth ia es la eritor legal. El ia comensa prende cargas publica en la Gera Mundal 2, servinte en la Servis Teritorial Aidante. En 1947, el ia sposi prinse Philip, la duxe de Edinburgh, un prinse pasada de Elas e Danmarc, con ci el ia ave cuatro enfantes: Charles, prinse de Wales (Cimri); Anne, prinses real; prinse Andrew, duxe de York; e prinse Edward, conte de Wessex.

Cuando sua padre ia mori en febrero 1952, Elizabeth ia deveni la xef de la Comunia e rea renante de 7 nasiones autonom de la Comunia: la Rena Unida, Canada, Australia, Zeland Nova, Sudafrica, Pacistan, e Srilanca. El ia rena como un monarca constitual tra cambias political major, como un devolui en la Rena Unida, parti canadian, e la descoloni de Africa. Entre 1956 e 1992, la cuantia de sua renas ia varia cuando teritorios ia gania autonomia, e cuando renas, incluinte Sudafrica, Pacistan, e Srilanca ia deveni republicas. Sua multe visitas e encontras istorial, incluinte un visita de stato a la Republica de Er e visitas a o de 5 papes. Avenis sinifiante ia inclui sua coroni en 1953 e la selebras de sua selebras arjento, oro, e diamante en 1977, 2002, e 2012, en acel ordina. En 2017, el ia deveni la monarca brites prima per ateni sua selebra safir. El es la monarca brites ci ia rena e vive la plu longa, e la xef fema de stato ci ia servi la plu longa, la monarca ci ia vive la plu longa, la monarca corente ci ia rena la plu longa, e la xef de stato ci ia servi la plu longa.

Elizabeth ia fasa a veses sentis republiciste (pe contra la monarcia) e critica de jornalistes de la familia real, spesial pos la rompe de la sposis de sua enfantes, sua *annus hobbibilis* ("anio asustante") en 1992 e la mori en 1997 de Diana prinsesa de Wales (Cimri) e sua fia par sposi pasada. Ma en la Rena Unida, suporta per la monarcia ia es e resta coerente alta, como ance sua popularia personal.
Asosia Internasional de Fonetica

La **Asosia Internasional de Fonetica** (engles: *International Phonetic Association*; franses: *Association phonétique international*; corti: API) es un organiza cual promove la studia de fonetica e la aplicas pratical variosa de acel siensa. La contribui major a fontica es la Alfabeta Fonetical Internasional (API; AFI en lfn), un norma per la representa de tota linguas. La API publici ance la Jornal de la Asosia Internasional de Fonetica, e organiza la Congresa Internasional de Siensas Fonetica cada anio cuatro, tra sua organiza sorin, la Consilia Permane per la ICPhS.

En 1886, un grupo peti de enseniores de linguas en Paris ia formi un asosia per coraji la usa de un sistem de scrive fonetica en scolas per aida enfantes en la developa de pronunsias de linguas stranjer e ance per aida en instrui leje a enfantes joven. La grupo, conduida par Paul Passy, ia nomi se inisial *Dhi Fonètik Tîtcerz' Asóciécon* (la FTA; un forma cuasi fonetica de la engles *the phonetic teachers' association*, pd la asosia de enseniores de fonetica). En janero 1889, la nomi ia es cambiada a *L'Association Phonétique des Professeurs de Langues Vivantes* (AP), e en 1897 a L'Association phonétique internationale (API). La culmina de la cuantia de membros e influe sur otra grupos en educa ia es sirca 1914, cuando lo ia ave 1751 membros en 40 nasiones. La Gera Mundal 1 e sua seguentes ia disturba la ativias de la asosia, e la jornal no ia recomensa asta 1922.

La intende orijinal ia es per crea un grupo de simboles fonetica a cual espresas diferente ta pote aplica, como cada lingua ta ave un alfabeta spesial conveninte per descrive la sonas de la lingua. Ultima, lo ia deside ce un alfabeta universal, con la mesma simbol usada per la mesma sona en linguas diferente, ta es la ideal, e la developa de la AFI ia progresa rapida. Plu resente, on ia ave alga cambias a la alfabeta, con ajuntas e sutraes cual ia es indicada par la progresa de la siensa de fonetica. 

La organiza ia dona esaminas en fonetica de 1908, donante notas de valida en la foneticas de engles, franses, o deutx.

Vide la article Alfabeta Fonetical Internasional per plu.
Clica (fonolojia)

**Clicas** es sonas de parla cual aveni como consonantes en multe linguas de Africa sude e en tre linguas de Africa este. Tecnical, clicas es blocis con du puntos de clui en la boca, un a ante e un a dorso. La poxe de aira encluida es rarida par un ata de suca par la lingua. La clui a ante es alora relasada, produinte alga de la consonantes la plu forte en la lingua, an si en alga linguas, clicas pote es plu sutil.

Clicas aveni a ses locas xef de espresa. La AFI representa un clica par pone un simbol per sinco locas (no simbol esiste per la clica ses), a lado de un simbol per un sona nonclica a la dorso de espresa, o con diacritos per vosi, nasali, etc. Esta simboles es usada par la plu de linguas coisan, ma la linguas bantu como zulu usa latina ⟨c⟩, ⟨x⟩ e ⟨q⟩ per clicas dental, ladal, e alveolal, en ordina.

## Pronunsia

*La clicas la plu fasil per la plu de parlores de linguas nonclica es la clicas dental, scriveda con un "pipa" solitar (ǀ). Los ave un tono alta fabricada par suca a la lingua cuando lo es a la dentes. Lo sona simil a la sona de "t", ma con la aira sucada a en, e no a estra. 
::

*La clicas ladal es scriveda con un "pipa" duple (ǁ). Lo es creada par suca a la dente molente a un lado de la boca (o ambos lados). En alga partes de la mundo, esta es la sona usada per indica a un cavalo ce el debe move a ante. 
::

*La clicas labial es scriveda con un sirculo con un punto a sentro (ʘ). On debe suca a la labios (ma sin la mua de un besa). La lingua no es envolveda. El sona vera como un besa, ma con la aira sucada a en. 
::

*Clicas alveolal es scriveda con un marca de esclama (!). La punto de la lingua es tirada subita e rapida de la teto de la boca, cual produi un sona simil a "pop!", ma con un tono alta. Lo sona simil a un tapo de suber tirada de un botela vacua.
::

*La clicas palatal es scriveda con un pipa con du faxas (ǂ), es creada con la lingua plata e plu dorsal ca la clicas alveolal, simil a un craci de la ditos. 
::

## Linguas

La table a su lista cual linguas ave cual clicas:
Animisme

**Animisme** (de la latina *anima*, "respira, spirito, vive") es la crede relijiosa ce ojetos, locas, e viventes tota posese un esense spirital distinguida. Potential, animisme perspepi tota cosas - animales, plantas, rocas, rios, sistemes de clima, ojetos fabricada, e an parolas - como animada e vivente. Animisme es usada en la antropolojia de relijio como un terma per la sistem de crede de multe popla primitiva*, spesial contrastada con la developa relativa resente de relijios organizada.

An si cada cultur ave sua propre mitolojias e rituos diferente, "animisme" es videda como descrivente la esense la plu comun e fundal de la perspetiva "spirital" o "supranatural" de popla primitiva. Esta perspetiva animiste es tenida tan jeneral e inerente per la plu de popla primitiva ave comun no un parola en sua linguas cual coresponde a "animisme" o an "relijio"; la terma es un construi antropolojial.

Como un resulta de la diferes etnnolinguistica e cultural, opina ia difere sur si animisme refere a un modo de esperi antesedente comun a tota popla primitiva de la mundo, o un relijio completa en sua propre modo. La defini corente asetada de animisme ia es developada sola en la sentenio 19 tarde - spesifica 1871 - par antropolojiste Edward Tylor, ci ia crea lo como un de la consetas la plu temprana de antropolojia.

Animisme inclui la crede ce tota fenomenos material ave ajentia, ce un distingui forte entre la mundo spirital e fisical no esiste, e ce spirito no esiste sola en umanas, ma ance en otra animales, plantas, e cosas jeografial como montes o rios, etc. Animisme pote plu atribui un forsa de vive a consetas astrata como parolas, "nomes vera", o la metafores en mitos. Alga membros de la mundo moderna e non-tribal vide se mesma como animistes, como multe aderentes de relijos pagan o neopagan, adorores de natur, e panteistes o panpsicistes.

*Nota: La usa de la parola "primitiva" en refere a alga poplas no es intendeda per diminui la capasias de persones o la ricia de sua cultures; lo refere sola a popla ci vive estra la mundo moderne con sua sites, industria, nasiones, tecnolojia, etc. Popla primitiva abita tipal areas como forestas, desertos, tundra, en sosias organizada a la nivel de tribus o an bandas, e suporta se par cultiva, la doma e eleva de animales, xasa, e colie. Aora, poplas como esta es menasada par estingui, ma alga milenias en la pasada, tota umanas ia es "poplas primitiva".
Sorbo

La **sorbo** (*Sorbus aucuparia*) es un spesies de arbor o arboreta caduca en la familia de la rosa. Lo es un spesies multe variante e botanistes ia usa definis diferente per lo per inclui o exclui arbores nativa a alga areas; un defini resente inclui arbores nativa a la plu de Europa e partes de Asia e Africa norde. La estende es de Madeira e Island a Rusia e Xina norde. No como multe plantas con distribuis simil, lo no es nativa a Japan.

La sorbo ave un tronca magra con cortex lisa, un corona laxe e rondin, e sua folias es plumin en duples de folietas sur un veno sentral con un folieta a la fini. Lo flori de maio a junio en corimbos de flores jalin blanca e peti e cual developa frutas roja e pomin cual matura de agosto a otobre e es comeda par multe spesies de avias. La planta no es esijente e durante contra jelada, e coloni locas disturbada e nonasedable como un abrivia de vive corta.

La fruta e folias de la sorbo ia es usada par umanas en la crea de platos e bevidas, como un medisin natural, e como un comeda per bestias. Sua lenio durante e flexable ia es usada tradisional per carpenta. Lo es plantada per forti la solo en rejiones montaniosa o como un arbor ornal, e lo ave alga cultivares.
Arbuto

La **arbutos** composa un jenera de 12 spesies de planta florinte en la familia Ericaceae, nativa a rejiones temperada de la Mediteraneo, Europa ueste, la Isola Canario, e America Norde. La nomi ia es de la latina, e refere a la spesie Arbutus unedo. 

Arbutos es arbores o arboretas peti con cortex roja e despelinte e baca roja e comable. Developa de fruta aveni sirca sinco menses pos poleni, donce la flores apare cuando la fruta de la anio pasada maturi. La culmina de flori es an april, e la culmina de fruti en otobre. Arbutos es usada como plantas de comeda par alga spesies de papilios de note e dia. Alga spesies es cultivada vasta como planta ornal estra sua estendes natural, an si cultiva es comun difisil, car los no tolera la disturba de sua radises. La ibride "marina" es multe plu ajustante e flori en jardines.

La arbuto ia es importante per la popla salix-de-stretas de Isola Vancouver, ci ia usa la cortex e folias per crea medisines per gripe, problemes de stomaco, e tuberculose, e como la funda per contraconsepis. La arbor es incluida en alga mitos de la etnico. Lo es un bon combustable car lo arde calda e longa. Multe statos en la norde-ueste de la SUA usa la lenio como un fonte de calda. Ma la lenio no es tipal usada per construi o carpenta car lo no crese reta. La fruta es comable ma ave sabor minima e no es comun comeda. En Portugal, la fruta es a veses distilada como un coniac potiosa nomida *medronho*, e en Madrid, lo es distilada como un licor dulse e frutosa nomida madroño, ambos de la nom comun per la arbuto en acel paises.

La arbuto es un parte de la scermo eraldial de la site de Madrid en Espania. El es nomida *el oso y el madroño*, la urso e la arbuto, e un sculta de un urso come la fruta de la arbuto sta en la sentro de la site. La imaje es videda sur taxis, sinias, construidas, etc.
Amelanxir

La **amelanxir** es un jenera de sirca 20 spesies de arboretas e arbores peti con folias caduca de la familia de la rosa. Lo es nativa a la rejiones temperada de la emisfero norde. Lo es la plu diversa en America Norde, spesial en SUA norde-este e Canada sude-este, e a min un spesie es nativa a cada stato de la SUA estra Hawaii, e a cada provinse de Canada. Du spesies aveni en Asia, e un en Europa.

La fruta de alga spesies es eselente per come cru, con un sabor simil a un vasinia, asentuada par la sabor amandin de la semes. La fruta es colieda local per tortes e jalea. Lo es colieda comersial en Saskatoon, Canada. La nom de la site es de la parola cri per la amelanxir. Un varia de la comeda de la americanes orijinal nomida pemican ia es saborida par la bacas en combina con carne taliada e secida e gras, usada spesial per viajas longa.

La lenio es brun, dur, con pelo strata, e pesosa. La cor de la tronco es brun-rojin, e la lenio media es plu pal en color. Los pote es usada per manicos per utiles e per canas de pexa. Americanes orijinal ia usa lo per ases de flexas. Membros de la tribu de rio Pit ia usa la lenio per crea un tipo de armur, fabricante lo como un roba pesosa o un corseto per usa en combata.

Le nom « amélanchier » est dérivé de son fruit comestible, l’amélanche, nom féminin issu de l’occitan amalenca, lui-même remontant au gaulois aballo « pomme » avec suffixe diminutif germanique -ing

La nom "amelanxier" es derivada de la fruta *amalenca* en provensal, cual es derivada de galo *aballo* (poma) con la sufisa diminuinte germanica *-ing*.
Cuerco

Un **cuerco** es un arbor o arboreta en la jenero *Quercus*, de la familia de la faia, Fagaceae. On ave sirca 600 spesies esistente. La jenero es nativa a la emisfero norde, e inclui spesies caduca e sempreverde. America norde ave la plu spesies, con sirca 90 en la SUA e 160 en Mexico. La area du en diversia es Xina, con sirca 100 spesies.

Cuercos ave folias ordinada spiral, con bordas lobo en multe spesies. Algas ave folias sierin o folias con bordas lisa. Multe de la spesies caduca no cade sua folias mor asta primavera. En primavera, un sola arbor produi e flores mas (en la forma de amentos) e flores fema multe peti. La fruta es un noze nomida la cuerca, cual es liada a la tronceta par un strutur copin nomida un "cupola". Cada cuerca conteni un seme (o rara, du o tre) e nesesa 6 a 18 menses per matur, dependente de la spesies. La cuercas e folias conteni asida tanica, cual aida garda de fungos e insetos. La cuercos "vivosa" es distinguida par sua sempreverdia, ma no es vera un grupo distinguida, ma es sperdeda tra la jenera.

La lenio de la cuerco ave un densia de sirca .75 g/cm3 cual crea fortia e duria grande. La lenio es multe resistante a ataca par insetos e fungos per sua tanica. Lo ave marcas de pelo atraosa, e es usada multe per solos, cabinetas, mobiles, e xapa. Plances de cuerco ia es comun en la barcones longa de la vicinges en la sentenios 9 e 10, e en la eda medieval per usa en la paneles de construidas prestijiosa, como la salon de debata de la Casa de Comunes en London. Cuerco ia es usada en Europa per construi la barcones de gera asta la sentenio 19, e per construi strutures de lenio.

La cuerco ia es importante en mitos e relijios antica. En Elas, la cuerco ia es santa a Zeus, e pretes ta interpreta la xuxas de la folias per mesajes de el. En la mitolojia baltica e slavica, la cuerco es la arbor anda de Percunas, la dio de tona. Simil, en la mitolojia norsce, la arbor es santa a la dio de tona Tor. En la politeisme de la celtas, la nom de la cuerco ia es un parte de la parola protocelta per druida: *derwo-weyd, "cuerco-saja". La mesma parola ia es ance usada per "forte" e "firma". La indoeuropeanes jeneral ia adora la cuerco e liada lo con sua dios de tona. Un studia ia demostra (suposada) an ce cuercos atrae plu lampo ca otra arbores de sua altia.
Salse

La **salse** es un arbor o arboreta caduca de la jenera *Salix*, cual conteni sirca 400 spesies. Lo es trovada xef en solo moiada en rejiones fria o temperada de a emisfera norde. Alga salses, spesial los de la artica o montanias, es corta o rampente; per esemplo, la salse nanijn (Salix herbacea) estende rara plu ca 6 cm de altia, an si lo sperde rapida supra la tera.

La folias e cortex de la salse ia es notada en testos antica de Asiria, Sumer, e Egipte como un remedia per doles e febre, e en Elas antica, Hipocrate ia scrive sur sua cualias medical en la sentenio 5 aec. Americanes orijinal ia depende de lo como un parte importante de sua trata medical. Lo dona lejeri tempora de dole, e ia es la prima de la clase de drogas conoseda como drogas antiinflamante nonsteroidal.

Alga de la fabricadas la plu temprana ia es fabricada de salse. Un rede per pexa de salse es datida a sirca 8300 aec. sestos, trapas per pexa, sercas de vim e casas de vim e arjila, ia es comun fabricada de rametas de salse. E multe cosas cual es composada de pesos longa e magra usa salse.

La salse ia ave un sinifia grande en Xina e otra cultures. Lo es asosiada con la diva de compatia Guanyin, e es usada per garda contra spiritos mal. A la otra lado, sorsores dauiste usa bastos de salse per comunica con la mor. En Japan ance, la salse es asosiada con la spiritos de la mor, ci tende apare prosima a salses. En cultures tradisional de Europa, la salse es plu asosiada con secretes e pote responde a demandas. Ma en England, la arbor es crededa como alga malvolente, e capas de desradisi se e de trasa viajores
Pino

Un **pino** es cualce conifer en la jenera *Pinus* de la familia *Pinaceae*. La lista de plantas composada par la *Jardines Botanica Real* e la *Jardin Botanica de Missouri* aseta 126 nomes de spesies corente, con 35 spesies posible.

Pinos es sempreverde, conifer, e resinosa cual crese tipal entre 3 e 80 m alta, con la majoria ateninte 15 - 45 m. La plu peti es la pino nanin de Sibir e la *pino Potosi*, e la plu alta es un 81.79 m *pino Ponderosa* locada en la *Foresta Nasional de Rio Rogue e Siskiyou* en Oregon sude.

Pinos pote vive per multe anios, tipal ateni edas de 100 a 1000 anios, e algas an plu. Lo pino la plu vea es la pino *bristlecone* de la Basin Grande en la SUA, *Pinus longaeva*. Un de esta spesie, nomida *Metusela*, es un de la organismes la plu vea, con sirca 4600 anios. Esta arbor es trovada en la Montes Blanca de California.

La crese spiral de ramos, agos, e scamas de conos pote es ordinada en proportios de Fibonacci. La rametas nova de primavera es a veses nomida "candelas". Los es covreda con scamas brun o blancin de brotos cual punta a supra a prima, e alora deveni verde e sperde a estra. Estas ofre forestores un modo per valua la fertilia de la solo e la enerjia de la arbores.

Pinos es entre la spesies de arbores la plu importante a comersia, valuada per sua lenio e pulpa tra la mundo. En rejiones tempera e tropical, los produi lenio mol e rapida cresente cual crese en grupos relativa densa, e sua agos asida cual putri sur la solo retarda la jerme de arbores con lenio dur competente. Pinos comersial es creseda en cultiverias per lenio cual es plu densa e donce plu durante ca pisea. La lenio de pinos es usada en mobilas, paneles, solos, e tetos, e la resina de alga spesies es un fonte importante de terebentin.
Taxo

La **taxo** es un arbor o arboreta conifer de la jenera *Taxus*, en la familia *Taxaceae*. Lo crese lente e pote deveni multe vea, e ateni altias de 2.5 a 20 m, con un tronco de 5 m perimetre. Los ave un lenio brun rojin, folias plata e lansin.

La conos de la semes pare multe diferente de los de la plu de coniferes. Cada cono conteninte un seme solitar ensircada par un scama cual developa a un strutur simil a un baca, mol e roja briliante, nomida un *arilo*. La arilo es matur 6 a 9 menses pos poleni. La arilo es comeda par turdos, bombisilas, e otra avias, cual sperde la semes dur, no danada, en sua feces, cual es la modo xef de sperde la taxo.

Tota spesies de taxo conteni la multe venenosa alcaloide de taxo. Tota partes de la arbor conteni la alcaloide estra la arilos. La arilos es comable e dulse, ma la seme es multe venenosa. La stomaco de avias no pote rompe la pel de la seme, donce, la seme no pote relasa la veneno. Ma umanas ave stomacos cual rompe la pel, e donce pote es ferida e an matada par los, si on no estrae prima la seme. Animales ci come a pasto, spesial boves e cavalos, es trovada a veses mor prosima a un taxo pos come la folias. Ma servos es capas de rompe la alcaloide, e donce come fasil la folia de la taxo.

La lenio de la taxo es brun rojin (con lenio de sava plu blanca), e es multe flexable. Lo ia es tradisional usada per fabrica arcos, spesial arcos longa, como usada par la engles a la batalia de Agincourt. La parola "taxo" es derivada de la latina *taxus*, cual es derivada, tra elinica, de la parola scitianes per la arbor e per la arco, *taxša*.

La taxo pote vive a un eda grande. La taxo en la semetero de la vileta cimrica de San Cynog es datida con 5000 anios. Posible sua vive longa es la razona perce la taxo es ance asosiada con la sempreverde "arbor de la mundo" Yggdrasil en mitolojia Norsce.
Percunas

**Percunas** (Lietuvisce: Perkūnas, Latvian: Pērkons, Prus vea: Perkūns, Perkunos, Yotvingian: Parkuns) ia es la dio de tona comun entre la tribus antica de la balticas, la dio du en importa pos Dievas. El es la dio de sielo, tona, lampo, tempestas, pluve, foco, gera, lege, ordina, fertilia, montes, e cuercos. Slavica Perun es relatada. Suomi Perkele, un otra nom per Ukko, es un presta de baltica. La nom es derivada de protoindoeuropean *Perkwunos, conaseda a *perkwus, un parola per cuerco, abeto, o monte arborosa.

La plu de informa sur Percunas veni de cantas folclor, lejendes, e naras de fes. Car la plu de los ia es colieda tarde en la sentenio 19, los es sola fratis de la mitolojia completa. La plu temprana atestas de Percunas es en la tradui rusce de la *Nara de Joan Malalas* (1261) e en la livonian *Nara rimada* (sirca 1290).

Percunas es la dio de tona e lampo e tempestas. En un truple de dios, el simboli la fortias creante, coraje, susede, la sielo. Potrimpo es la dio de la mares, la tera, cultiva, e gran. Velnias es asosiada con inferno e moria. Percunas es la aidor e esecutor de la vole de Dievas, la dio alta (con un nom conaseda a Dio). Ma Percunas tende suprapasa Dievas en la mitolojia, car el pote es videda e ave funsiones bon definada par mitolojia. El es imajinada como un om de eda media, armida con un axa e flexas, montada sur un caro con du rotas, arnesida con capras, como Tor.

Entre la mitos es un cual dise ce Percunas e un fe nomida Vaiva (arco de sielo) ia es intendeda per sposi a un jovedi, ma la sposa nova ia es furada par Velnias, e Percunas ia xasa Velnias de alora. Lo es un funsion importante de Percunas ce el combata con la diablo - Velnias - la imaje de ci segue la diablo de cristiania. Percunas xasa sua oposor, ma Velnias asconde se en arbores, su petras, o muta se a animales demonin variosa: un gato negra, un can, porco, oveta, lusio, bove, o un person comun. Velnias es a veses imajinada como ave la ungulas.

Percunas es ance asosiada con Jovedi. Jovedi es la dia de la tonor en multe tradisiones, como en la lietuvisce parola per jovedi - Perkuno diena. El es asosiada con la dio roman Jupiter en fontes temprana. En la tradisiones de la balticas, jovedi es un dia de tempestos de tona e plu - e ance de la rituos de sposi!
Pisea

Un **pisea** es un arbor de la jenera *Picea*, un jenera de sirca 35 spesies de arbores conifer e sempreverde en la familia *Pinaceae*, trovada en la rejiones temperada e taiga norde de Tera. Piseas es arbores grande, de sirca 20-60 m cuando matur. Los pote es distinguida de otra membros de la familia par sua agos (folias), cual ave cuatro lados, e par sua conos, cual no ave brateas protendeda e pende a su pos poleni.

An si la pisea es afetable par dejenera e insetos, los pote ateni edas grande. En Sveria, los ia trova un pisea norsce, con la nometa *Tjikko vea*, cual ia ateni un eda de 9550 anios, e es alegada como la arbor vivente la plu vea en la mundo.

Piseas es usosa como un lenio per construi, de construi jeneral e caxones a usos multe spesialida en aviones de lenio. La avion prima de la frates Wright, la "Flyer" (la volante), ia es construida de pisea. La avion enorme de Howard Hughes ia ave la nometa la "Spruce Goose" (la ganso de pisea).

Pisea es un de la lenios la plu importante per paper, car lo ave fibres longa de lenio ci lia con lunlotra per deveni paper forte.  La fibres ave mures magra cual colasa a bandas magra cuando secida. Piseas es cultivada tra areas vasta per sua usas como pulpa per paper e otra cosas.
Asino

La **asino** (*Equus africanus asinus*) es un membro domada de la familia de cavalos *Equidae*. La asendente de la asino es la asino african savaje (*Equus africanus*). La asina ia es usada como un animal laborante per plu ca 5000 anios. On ave plu ca 40 milion asinos en la mundo, xef en la paises sudevelopada, do los es usada xef animales de trae o carga. Asinos es comun asosiada con popla vivente a o su niveles de susta. Un cuantia peti de asinos es retenida per reprodui o como animales de casa en paises developada.

Asinos mas es comun usada per reprodui con cavalos fema per produi mulos, cual es reputada como plu pasiente, durante, e intelijente ca cavalos, e tende vive plu longa. La grandia e la tipo de labora per cual mulos es usada depende de la eleva de la madre. Mules ave 63 cromosomas, un misca de la 64 de la cavalo e la 62 de la asino. Car los strutur e cuantia difere, la cromosomas no alinia coreta, e la plu de mulos no es fertil, estra un poca de mulos fema.

Asinos ia es prima domada sirca 3000 aec, probable en Egipte o Mesopotamia, e ia sperde tra tota mundo. Los continua ave un rol importante en multe locas oji. Como animales de carga e comradas, asinos ia labora con umanas per milenios. An si la spesies domada es cresente in cuantia, la asino african savaje es un spesies menasada par estingui.
Asero

La **asero** es un jenero de arbores e arboretas de la familia *Sapindaceae*. On ave sirca 128 spesies, la plu de cual es nativa a Asia, con alga ance trovada en Europa, Africa norde, e America Norde. Sola un spesie, *Acer laurinum*, estende a la emisfero sude. Aseros es fasil reconosable par sua folias palmin e frutos con alas.

La plu de aseros es arbores cual pote crese a un altia de 10 - 45 m. Otras es arboretas min ca 10 m de altia con un cuantia de troncas peti comensante a la solo. La plu de spesies es caduca, e multe es famosa per la colores de sua folias en autono. Un cuantia peti en Asia sude e la Mediteraneo es sempreverde. La folias en la plu de spesies es palmin e lobosa. La flores es verde, jala, orania, o roja. An si los es peti como individuas, la efeto de un arbor completa florinte pote es stonante en alga spesies. Alga aseros es un fonte de polen e netar per abeas en la primavera temprana.

La frutas es nomida samaras, e ave multe nomes comun, como "claves de asero", "elicotores", etc. Esta semes aveni en duples, cada conteninte un seme encluida en un "nozeta" liada a un ala plata de texeda fibrosa e paperin. Los es formida per jira cuando los cade, e per sperde la semes a un distantia sur la venta.

Alga spesies de asero es usada como arbores ornal, spesial per sua color autonal e sua crese relativa rapida. Popular varias inclui la aseros norsce, arjento, japanes, e roia. Aseros es ance un eleje popular per la arte de bonsai. Aseros japanes, tridente, Amur, campo, e Montpellier es comun elejes e responde bon a la tecnicas cual coraji redui de folias e rami.

La asero zucarosa es forada per sava, cual es alora bolida per produi xirope, zucara, o caramel de asero. On nesesa sirca 40 litres de sava per prepara un litre de xirope. Cualce asero pote es usada, ma la plu no produi sufisinte zucar per es usosa. La industria es consentrada en Quebec, Canada, e es valuada a sirca un dui bilion de dolares canadian per anio. Un folia de la asero es sur la scermo de eraldia e la bandera de Canada, e es un simbol de fortia e dura e la arbor nasional de Canada.

Alga de la spesies de asero plu grande ave lenio valuada, spesial la asero zucarosa en America Norde e la asero sicamoro en Europa. La lenio de la asero zucarosa es comon nomida "asero dur", e es la tipo prefereda per bastones e cursos de boling, la ases de bastones per biliardo, e blocos de carnor.

Asero es un lenio de tono, pd un lenio cual transmete bon la ondas de sona e es usada per strumentos musical. Asero es plu dur e ave un sona plu briliante ca mogano, un otra lenio comun usada per strumentos. La dorso, lados, e colo de la plu de strumentos de cordetas, es fabricada con asero. La colos de gitares eletrical es comun fabricada de asero, per sua stablia. Asero es ance usada per fabrica basones e otra strumentos de venta como flautas dulse.
Nozo

**Nozos** inclui cualce spesie de arbor en la jenera *Juglans*, la semes de cual es nomida nozas. Tota spesies es caducas, 10 -40 m en altia, con folias plumin. La 21 spesies en la jenera estende tra la norde temperada de la emisfero este de Europa sude-este a Japan, e plu vasta en la emisfero ueste de Canada sude-este a California e sude a Arjentina. Xina produi un dui de tota nozas de la mundo. La du spesies la plu importante comersial es *J. regia* per lenio e nozas, e *J. nigra* per lenio. Ambos ave nesesas simil per cultiva en la zonas temperada. Nozos es spesies cual nesesa multe lus e benefia de proteje de la venta. Los es ance dur contra seca.

La frutas de la nozo es un tipo de fruta conoseda como un *pseudodrupa*: La covre esterna de la fruta es derivada de un spiral de brateas sirca la flor. La interna de la noza de tota spesies es comable, ma la nozas la plu comun vendeda per come es de la *J. regia*, a sola spesie cual ave un noza grande con un casco magra. En la SUA, *J. nigra* nozas es ance produida.

La nozas es ance comeda par otra animales, como muses e scurales. En California e en Suiz, corvones ia es oservada prendente noza en sua becos, volante a 20 metres de altia en la aira, e cade los a la solo per craci la cascos per come la noza interna.

La nozo comun e la nozo negra es importante per sua lenio atraosa, cual es dur, densa, con un pelo streta, e pote es briliada multe lisa. La colores varia de un blanca cremin en a lenio de sava a la brun de xocolada oscur en la lenio de cor. Lo es desirada per sua color, duria e pelo per fabrica mobilas e siselis. La nodas de nozos es usada comun per crea boles o otra pesos turnadorida. Xapa taliada de un noda de nozo es un de la plu valuada par fabricores de armarios.
Pasaro

La pasaros es un familia de avias de la ordina Paseriformo (familia *Paseride*) e inclui la pinsones de neva. Los es distinguida de pasaros american e de otra avias simil, como la pinson de Djava. Multe spesies nidi sur construidas, e la pasaros eurasian arboran e la pasaro de casa, spesial, abita en sites en cuantias grande, e donce pasaros es entre la plu familiar de tota avias savaje. Los es xef comentes de semes, an si los come ance insetos peti. Alga spesies foraje per comedas sirca sites e, como gavotas e pijones, va come felis cuasi cualce cosa en cuantias peti. Mases ave tipal alga plu colores o ornas ca femes e enfantes. La familia es divideda entre oto jeneros de 43 spesies.
Pasaros american

**Pasaros american** es un grupo de avias de la ordina Paseriformo (familia *Paserelide*). La familia inclui multe jeneras, incluinte la pipilos e la juncos. Pasaros american come semes con becos cono, e es colorida brun o gris, comun con linias plu oscur, e multe con motifes distinguinte de testas. Pasaros american no es tan relatada a pasaros de la mundo vea ca los es relatada a la emberizas. Pasaros american es ance simil en apare e abituas a pinsones, con cual los ia es clasida en la pasada.
Baobab

La **baobab** es un jenero (*Adansonia*) de arbores caduca. Los abita la rejiones seca de Madagasicara, Africa, Arabia, e Australia. La nom es de arabi* ʾabū ḥibāb,* cual sinifia "la padre de multe semes".

En la sentenio 21 temprana, la baobabes en Africa sude ia comensa mori rapida de un causa no ancora conoseda. Siensistes crede ce lo no es probable ce maladias o pestas ta pote mata tan multe arbores tan rapida, e alga sujesta ce la mori ia es la resulta de desidrata de caldi global.

Baobabes pote ateni altias de 5 a 30 m e ave perimetres de 7 a 11 m. La baobab *Glencoe*, un baobab en la provinse Limpopo en Sudafrica, ia es posible la plu grande, con un perimetre de 47 m e un diametre de 15.9 m.

La arbores produi anelos de crese apena persepable, probable anial, ma los no es sufisinte dependable per estima la eda de individuas, car los es difisil per conta e pote desapare cuando la lenio vei. Dati radiocarbonal ia es usada sur alga individuas, e la baobab *Panke* en Zimbabue ia ave alga 2450 anios cuando lo ia mori en 2011, la anjiosperma la plu vea sempre notada.

Baobabes reteni acua en sua troncos (asta 120,000 litres) per dura ambientes de secia sever. Tota baobabes abita areas cual seci par saison, e los perde sua folias en la saison seca.

La frutas ave un casco veludin e es sirca la grandia de un coco, de sirca 1.5 kg, ma no es tan globin. La fruta fresca ave la sabor, suposada, de un sorbete. La semes de alga spesies es un fonte de olio vejetal.
Olmo

**Olmos** es arbores caduca e semi-caduca composante la jenera de plantas florinte *Ulmus* en la familia *Ulmaceae*. La jenera ia apare prima en la periodo jeolojial miosene sirca 20 milion anios a ante, orijinal en Asia sentral. Esta arbores ia flori e sperde tra la plu de la emisfera norde, abitante la rejiones tempera e montania-tropical de America Norde e Eurasia, e aora estendente a sude ultra la ecuator a Indonesia.

Olmos es parte de multe tipos de forestas natural. Plu, en la sentenios 19 e 29 temprana, multe spesies e varias elejeda ia es ance plantada como arbores orna longa stradas e en jardines e parces en Europa, America Norde, e partes de la emisfera sude, spesial Australasia. Alga olmos ia ateni un grandia e eda grande. 

Ma en desenios resente, la plu de olmos matur orijinante en Europa o America Norde ia mori de grafiose, o la *maladia nederlandes de olmos*, causada par un micro-fungo (jenera  Ophiostoma) sperdeda par scarabes (jenera Scolytus) de cortex. La maladia ia es descriveda e analiseda prima en desenio 1920 par la botanistes nederlandes Bea Schwarz e Christina Johanna Buisman. En responde, varias elejeda cual resiste la maladia ia es developada, capas de restora la olmo a forestas e jardines.
Corvo

**Corvos** es membros de la jenera *Corvus* de avias en la familia *Corvide*. Los es un grupo multe susedosa,  bon ajustada a abituas variosa e a la presente de umanas. La jenera "corvo" inclui, en ajunta a la multe spesies cual usa la nom "corvo", ance corvones (*Corvus corax*), gralias (*Corvus frugilegus*), e monedulas (*Corvus monedula*). Los es relatada prosima con otra jeneras de la familia *Corvido*, como jaies, crasenozas, e pigas. 

La grandia de corvos estende de monedulas peti (como pijones) a la corvon comun de la rejion holoartica e la corvon con beco spesa de Itiopia. La 45 membros de esta jenero abita sur tota continentes temperada estra America Sude e alga isoas. La membros de la jenero ia evolui probable en Asia, e la corvide probable en Australia.

La plu de spesies de corvos es tota negra o negra con alga plumas blanca o gris. Los es spesa con becos e gamas forte. La difere entre mases e femas es minimal. Los es omnivore con un dieta multe diversa. Los ta come cuasi cualce cosa, incluinte otra avias, frutas, nozas, moluscos, vermes, semes, ranas, ovos, avietas, muses, e caronia.

Corvos congrega en reposerias grande e comunial en cuantias entre 200 e multe miles de individuas en la menses estra los per reprodui, spesial en la inverno. Esta congregas tende aveni prosima a locas con grande colies de comedas, como montones de dejetadas e sentros comersial.

Multe avenis es arcivida de corvos juante. Multe siensistes vide jua como un cualia esensal en animales intelijente. Rexerca resente ia trova ce alga spesies es capas de no sola usa de utiles, ma ance la construi de utiles. Corvos es aora considerada entre la animales la plu intelijente en la mundo. Los ave un proportio de ensefali egal a multe primates nonumana. Alga gralias e monedulas ave un cuantia de nidopalio egal proportial como la neocortexes de umanas e ximapanzis, e plu ca los de gibones.

En ajunta a jua, los ia es trovada partisipa en ativias como asconde e reserva comedas tra saisones, e un memoria per episodos. Los ia mostra la capas per distingui umanas individua par reconose fases. Los es un de la poca animales nonumana capas de comunica sur cosas cual no es presente spasial o tempal. Sola abeas e formicas mostra esta capasia ance. Corvones ia es oservada enscrive otra corvones a locas grande de come, como la corpos mor de animales grande.

En folclor e mitolojia, corvos es comun asosiada con moria, posible como un resulta de sua coloor e atrae a caronia. Los es comun presentada como intelijente e como furnintes de informa. En mitos, los apare frecuente como "trucores", pd spiritos cual usa trucos e ruses per engana umanas o otra dios.